Document ID: 32011D0407

РЕШЕНИЕ НА СЪВЕТА
от 6 юни 2011 година
за позицията, която да бъде взета от Европейския съюз в рамките на Съвместния комитет на ЕИП по отношение на изменение на приложение VI (Социална сигурност) и Протокол 37 към Споразумението за ЕИП
(2011/407/ЕС)
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за функционирането на Европейския съюз, и по-специално член 48, във връзка с член 218, параграф 9 от него,
като взе предвид Регламент (ЕО) № 2894/94 на Съвета от 28 ноември 1994 г. относно условията за прилагане на Споразумението за Европейското икономическо пространство (1), и по-специално член 1, параграф 3 от него,
като взе предвид предложението на Европейската комисия,
като има предвид, че:
(1)
Приложение VI към Споразумението за Европейското икономическо пространство („споразумението за ЕИП“) съдържа специални разпоредби и договорености във връзка със социалната сигурност, а Протокол 37 съдържа списък с комитетите, в които участват държавите от ЕАСТ, членки на ЕИП.
(2)
Целесъобразно е в Споразумението за ЕИП да се включат Регламент (ЕО) № 883/2004 на Европейския парламент и на Съвета от 29 април 2004 г. за координация на системите за социална сигурност (2), Регламент (ЕО) № 988/2009 на Европейския парламент и на Съвета от 16 септември 2009 г. за изменение на Регламент (ЕО) № 883/2004 за координация на системите за социална сигурност и за определяне на съдържанието на неговите приложения (3) и Регламент (ЕО) № 987/2009 на Европейския парламент и на Съвета от 16 септември 2009 г. за установяване на процедурата за прилагане на Регламент (ЕО) № 883/2004 за координация на системите за социална сигурност (4). Освен това е целесъобразно да се включат редица решения и препоръки на Административната комисия. Също така Протокол 37 следва да бъде изменен, за да включи в съдържащия се в него списък на комитети Административната комисия за координация на системите за социална сигурност, създадена с Регламент (ЕО) № 883/2004.
(3)
Приложение VI и Протокол 37 към Споразумението за ЕИП следва да бъдат съответно изменени,
ПРИЕ НАСТОЯЩОТО РЕШЕНИЕ:
Член единствен
Позицията, която да бъде взета от Съюза в рамките на Съвместния комитет на ЕИП по отношение на предвидено изменение на приложение VI (Социална сигурност) и Протокол 37 към Споразумението за ЕИП, се основава на проекта за решение на Съвместния комитет на ЕИП, приложен към настоящото решение.
Съставено в Брюксел на 6 юни 2011 година.

Labels: 0
18
15
5